Cuneiform Tablet Prague I 706
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
um-ma im-dí-DINGIR-ma a-na en-um-be-lim i-tur₄-DINGIR pí-lá-aḫ-IŠTAR ù a-mur-DINGIR qí-bi-ma 4 GÚ 40 ma-na AN.NA ku-nu-ku ša a-lim{ki} 1 me-at 65 {TÚG}ku-ta-nu i-a-ú-tum 3 {TÚG}ku-ta-nu ša a-šùr-DUG DUMU il₅-šu-GAL 3 TÚG ša šu-{d}EN.LÍL DUMU kur-ub-IŠTAR DUB.SAR 3 TÚG ša a-šùr-e-nam DUMU i-ba-a 2 TÚG ša i-dí-a-šùr DUMU ku-ku-lá-nim 55 ma-na AN.NA-ak qá-tim 0.5 ma-na KÙ.BABBAR ṣa-ru-pá-am a-na qá-tí-šu a-dí-in AN.NA-ak-šu a-na AN.NA-ak qá-tim ú-ṭá-ḫi 5 SÌLA re-eš₁₅-tám 6 SÌLA Ì.GIŠ.DUG-ga 8 ANŠE.ḪI.A ṣa-la-mu ù ú-nu-sú-nu 0.5 ma-na 3 GÍN zi-gán-LUGAL ŠU-NÍGIN 1 me-at 76 TÚG qá-dum ša kà-ṣa-re mì-ma a-nim a-na a-šùr-DUG DUMU il₅-šu-GAL áp-qí-id-ma i-ra-de₈-a-ku-nu-tí a-na a-mur-DINGIR qí-bi₄-ma 1 ma-na KÙ.BABBAR ša a-ṣé-er šu-da-a pá-as-pá-sà-am tù-šé-bi-lá-ni 20 ma-na AN.NA áš-a-ma-kum-ma 5 ma-na.TA AN.NA a-na pá-ni šu-uq-lá-tim na-du-ú-ma na-áš-ú-ni-kum 15 GÍN KÙ.BABBAR-áp-kà a-na al-be-lí áš-qúl um-ma šu-ut-ma i-na ḫa-ra-nim aḫ-bu-ul-šu-um šu-ma lá iḫ-bu-lá-kum 0.5 ma-na KÙ.BABBAR i-ša-qá-lá-kum